CELEX: 32014R0623
Language: bg
Date: 2014-02-14 00:00:00
Title: Делегиран регламент (ЕС) № 623/2014 на Комисията от 14 февруари 2014 година за предоставяне на дерогация от Регламент (ЕС) № 1290/2013 на Европейския парламент и на Съвета за определяне на правилата за участие и разпространение на резултатите в „Хоризонт 2020 — рамкова програма за научни изследвания и иновации (2014—2020 г.)“ във връзка със съвместното предприятие „Биотехнологични производства“  Текст от значение за ЕИП

13.6.2014   
            
            
               BG
            
            
               Официален вестник на Европейския съюз
            
            
               L 174/12
            
         ДЕЛЕГИРАН РЕГЛАМЕНТ (ЕС) № 623/2014 НА КОМИСИЯТА
   от 14 февруари 2014 година
   за предоставяне на дерогация от Регламент (ЕС) № 1290/2013 на Европейския парламент и на Съвета за определяне на правилата за участие и разпространение на резултатите в „Хоризонт 2020 — рамкова програма за научни изследвания и иновации (2014—2020 г.)“ във връзка със съвместното предприятие „Биотехнологични производства“
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1290/2013 на Европейския парламент и на Съвета от 11 декември 2013 г. за определяне на правилата за участие и разпространение на резултатите в „„Хоризонт 2020“ — рамкова програма за научни изследвания и иновации (2014—2020 г.)“ и за отмяна на Регламент (ЕО) № 1906/2006 (1), и по-специално член 1, параграф 3, буква б) от него,
   като има предвид, че:
   
               (1)
            
            
               С Регламент (ЕС) № 1291/2013 на Европейския парламент и на Съвета (2) се учредява рамковата програма за научни изследвания и иновации (2014—2020 г.) („Хоризонт 2020“) и се предвижда участието на Съюза в публично-частни партньорства, включително в съвместни предприятия, в ключови области, в които научните изследвания и иновациите могат да допринесат за постигането на по-общите цели на Съюза по отношение на конкурентоспособността, както и да спомогнат за справяне с някои обществени предизвикателства.
            
         
               (2)
            
            
               Участието в косвени действия по „Хоризонт 2020“ следва да е в съответствие с Регламент (ЕС) № 1290/2013. С цел обаче да се вземат под внимание специфичните оперативни потребности на съвместните предприятия в областта на биологичните промишлени отрасли, създадени съгласно член 187 от Договора, правомощието да приема актове в съответствие с член 290 от Договора беше предоставено на Комисията за цялото времетраене на „Хоризонт 2020“.
            
         
               (3)
            
            
               Съвместното предприятие „Биотехнологични производства“ е създадено с Регламент (ЕС) № 560/2014 на Съвета (3) в областта на биологичните промишлени отрасли за периода до 31 декември 2024 г., за да се осъществи съвместната технологична инициатива за биологични производства.
            
         
               (4)
            
            
               Бяха установени конкретни оперативни нужди с цел улесняване и насърчаване на участието на определени видове участници. Тези конкретни оперативни нужди произтичат от сегашната разпокъсаност на този зараждащ се промишлен сектор, изразяваща се в наличието на голям брой заинтересовани малки и средни предприятия. Участието на тези заинтересовани страни, а също и на учебни заведения за средно и висше образование, наред с други участници, в съвместното предприятие БП следва да бъде улеснено и насърчено поради техните признати силни позиции в научноизследователската и развойната дейност. С цел постигане на оптимален ефект на лоста върху частните инвестиции само изброените по-горе заинтересовани страни следва да бъдат допустими за финансиране от съвместното предприятие БП за дейности, различни от иновационни.
            
         
               (5)
            
            
               Във връзка с това е целесъобразно да бъде предоставена дерогация от член 10, параграф 1 от Регламент (ЕС) № 1290/2013, за да се ограничи допустимостта за финансиране за дейности, различни от иновационни, до субекти като малки и средни предприятия или средни и висши учебни заведения,
            
         ПРИЕ НАСТОЯЩИЯ РЕГЛАМЕНТ:
   Член 1
   Чрез дерогация от член 10, параграф 1 от Регламент (ЕС) № 1290/2013 във връзка със съвместното предприятие „Биотехнологични производства“ само следните участници са допустими за финансиране от съвместното предприятие „Биотехнологични производства“ за дейности в областта на биологичните промишлени отрасли, различни от иновационни дейности:
   
               а)
            
            
               малки и средни предприятия;
            
         
               б)
            
            
               средни и висши учебни заведения;
            
         
               в)
            
            
               правни субекти с нестопанска цел, които извършват научноизследователски дейности или технологични разработки като една от техните главни цели;
            
         
               г)
            
            
               Съвместният изследователски център;
            
         
               д)
            
            
               международни организации от европейски интерес.
            
         Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 14 февруари 2014 година.
      
         
            За Комисията
         
         
            Председател
         
         José Manuel BARROSO
      
   
   
      (1)  ОВ L 347, 20.12.2013 г., стр. 81.
   
      (2)  Регламент (ЕС) № 1291/2013 на Европейския парламент и на Съвета от 11 декември 2013 година за установяване на „Хоризонт 2020“ — рамкова програма за научни изследвания и иновации (2014—2020 г.) и за отмяна на Решение № 1982/2006/EO (ОВ L 347, 20.12.2013 г., стр. 104).
   
      (3)  Регламент (ЕС) № 560/2014 на Съвета от 6 май 2014 година за създаване на съвместно предприятие „Биотехнологични производства“ (ОВ L 169, 7.6.2014 г., стр. 130).